ΤΕΛΙΚΗ ΠΡΑΞΗ - Δήλωση περί του συστήματος καθορισμού των γεωργικών τιμών της Κοινότητος

(1)Επίσημη Εφημερίδα των Ευρωπαϊκών Κοινοτήτων αριθ. L 73 της 27ης Μαρτίου 1972.

(2)Το Βασίλειο της Νορβηγίας δεν κατέθεσε τα έγγραφα προσχωρήσεως και κυρώσεως των πράξεων αυτών - Βλέπε απόφαση προσαρμογής (Επίσημη Εφημερίδα των Ευρωπαϊκών Κοινοτήτων αριθ. L 2 της 1ης Ιανουαρίου 1973).

Κατά τη δεύτερη υπουργική σύνοδο των διαπραγματεύσεων μεταξύ της Κοινότητος και του Ηνωμένου Βασιλείου, που έγινε στις 27 Οκτωβρίου 1970, ο κ. W. Scheel, Υπουργός των Εξωτερικών της Ομοσπονδιακής Δημοκρατίας της Γερμανίας εξ ονόματος της κοινοτικής αντιπροσωπείας προέβη σε δήλωση περί του συστήματος καθορισμού των γεωργικών τιμών της Κοινότητος.

Ο κ. G. Rippon, Καγκελλάριος του Δουκάτου του Λάνκαστερ, εξ ονόματος της αντιπροσωπείας του Ηνωμένου Βασιλείου συμφώνησε με τη δήλωση αυτή. Πρόσθεσε ότι δεν είχε αμφιβολίες ως προς τη σπουδαιότητα, για όλους τους ενδιαφερομένους, των εξετάσεων αυτών στο γεωργικό τομέα και για την πρόθεση διατηρήσεως αποδοτικών και ουσιαστικών επαφών με τις επαγγελματικές οργανώσεις παραγωγών που λειτουργούν σε κοινοτικό επίπεδο.

Εν κατακλείδι, οι δύο αντιπροσωπείες διαπίστωσαν ότι ep^khe συμφωνία, σύμφωνα με τους όρους που περιέχονται στην ακόλουθη δήλωση του κ. W. Scheel.

«1. Μετά από τις συζητήσεις που έγιναν επί του θέματος το 1962, καθιερώθηκε στην Κοινότητα μία ετήσια ανασκόπηση της καταστάσεως της γεωργίας και των γεωργικών αγορών. Η ανασκόπηση αυτή τοποθετείται στο πλαίσιο της διαδικασίας καθορισμού των κοινοτικών τιμών.

Η διαδικασία αυτή παρουσιάζει τα ακόλουθα χαρακτηριστικά:

Κατά γενικό κανόνα, οι διάφοροι γεωργικοί κανονισμοί ορίζουν ότι το Συμβούλιο, προτάσει της Επιτροπής, καθορίζει κάθε έτος για την Κοινότητα, πριν από την 1η Αυγούστου, για την περίοδο εμπορίας που αρχίζει το επόμενο έτος, το σύνολο των γεωργικών τιμών για τις οποίες η κοινή οργάνωση των αγορών επιβάλλει τον εν λόγω καθορισμό τιμών.

Κατά την παρουσίαση των προτάσεών της, η Επιτροπή υποβάλλει μία ετήσια έκθεση που αφορά την κατάσταση της γεωργίας και των γεωργικών αγορών. Η υποβολή αυτής της ετησίας εκθέσεως γίνεται σύμφωνα με τις νομικές υποχρεώσεις και τις δεσμεύσεις που έχουν αναληφθεί από την Επιτροπή.

Η έκθεση αυτή καταρτίζεται από την Επιτροπή με βάση τα κατάλληλα στατιστικά και λογιστικά στοιχεία που προέρχονται από όλες τις διαθέσιμες εθνικές και κοινοτικές πηγές.

Η ανάλυση που γίνεται στην έκθεση περιλαμβάνει τα εξής:

- εξέταση της οικονομικής καταστάσεως της γεωργίας και της αναπτύξεώς της στο σύνολό της, σε εθνικό και κοινοτικό επίπεδο, καθώς και στο γενικό οικονομικό πλαίσιο·

- εξέταση της αγοράς κατά προϊόντα ή ομάδες προϊόντων, προκειμένου να δοθεί μία γενική επισκόπηση της καταστάσεως και της εξελίξεως των χαρακτηριστικών της αγοράς.

Η εξέταση των στοιχείων που έχει αναλάβει η Επιτροπή περιλαμβάνει ιδίως πληροφορίες σχετικές με τις τάσεις των τιμών και του κόστους, της απασχολήσεως, της παραγωγικότητος και των γεωργικών εισοδημάτων.

Οι τιμές των γεωργικών προϊόντων καθορίζονται σύμφωνα με τη διαδικασία που προβλέπεται στο άρθρο 43 παράγραφος 2 της συνθήκης ΕΟΚ. Τούτο σημαίνει ότι πρέπει να λαμβάνεται η γνώμη του Ευρωπαϊκού Κοινοβουλίου.

Για το σκοπό αυτό οι προτάσεις της Επιτροπής, συνοδευόμενες από την ετήσια έκθεση, διαβιβάζονται στη Συνέλευση, όπου γίνεται γενική συζήτηση περί της κοινής γεωργικής πολιτικής.

Εξάλλου, η Οικονομική και Κοινωνική Επιτροπή που αποτελείται από αντιπροσώπους των διαφόρων κλάδων της οικονομικής και κοινωνικής ζωής γνωμοδοτεί τακτικά επί των εν λόγω προτάσεων και της εκθέσεως. Όσον αφορά τα καθήκοντα της επιτροπής αυτής, το άρθρο 47 της συνθήκης ΕΟΚ ορίζει ότι το τμήμα γεωργίας οφείλει να είναι στη διάθεση της Επιτροπής για την προπαρασκευή των διαβουλεύσεων της Οικονομικής και Κοινωνικής Επιτροπής, σύμφωνα με τις διατάξεις των άρθρων 197 και 198 της συνθήκης ΕΟΚ.

Προ, κατά τη διάρκεια, και μετά την κατάρτιση από την Επιτροπή της ετησίας εκθέσεως και των προτάσεων επί των τιμών, πραγματοποιούνται επαφές με τις επαγγελματικές γεωργικές οργανώσεις που έχουν οργανωθεί σε κοινοτικό επίπεδο. Οι επαφές αυτές περιλαμβάνουν μία συζήτηση για τα στατιστικά και λοιπά στοιχεία που έχουν επιπτώσεις επί της καταστάσεως και των οικονομικών προοπτικών της γεωργίας, που η Επιτροπή λαμβάνει υπόψη της, στην έκθεσή της προς το Συμβούλιο.

Λόγω της φύσεως των τιμών που έχουν καθορισθεί στο πλαίσιο της κοινής γεωργικής πολιτικής, η Επιτροπή απεφάσισε να μην περιορίσει τις επαφές αυτές μόνο στους γεωργικούς τομείς, αλλά να διατηρήσει επίσης τις επαφές της με τους βιομηχανικούς, εμπορικούς και συνδικαλιστικούς κύκλους και με τους καταναλωτές.

Οι επαφές αυτές δίνουν την ευκαιρία σε όλους τους ενδιαφερομένους κύκλους να εκθέτουν τις παρατηρήσεις τους ή τις διεκδικήσεις τους. Εξάλλου, οι επαφές αυτές επιτρέπουν στην Επιτροπή να καταρτίζει την ετήσια έκθεσή της σχετικά με την κατάσταση της γεωργίας καθώς και τις προτάσεις της όσον αφορά τις τιμές, με πλήρη γνώση των θέσεων των ενδιαφερομένων μερών.

Οι διαβουλεύσεις του Ευρωπαϊκού Κοινοβουλίου και της Οικονομικής και Κοινωνικής Επιτροπής, κατά τη διάρκεια της διαδικασίας διαμορφώσεως της πολιτικής βουλήσεως που θα οδηγήσει στην τελική απόφαση του Συμβουλίου, σε συνδυασμό με τις συνεχείς και άμεσες επαφές μεταξύ του οργάνου του υπευθύνου για τη σύνταξη της εκθέσεως και των προτάσεων αφ’ ενός και των οργανώσεων των ενδιαφερομένων κύκλων αφ’ ετέρου, προσφέρουν επαρκείς εγγυήσεις για την ολοκληρωμένη θεώρηση των συμφερόντων όλων εκείνων τους οποίους αφορούν οι εν λόγω αποφάσεις.

2. Είναι ευνόητο ότι η διαδικασία αυτή δεν αποκλείει τη διενέργεια, από τα Κράτη μέλη, ετησίων ελέγχων της καταστάσεως της γεωργίας τους, σε συνεργασία με τις ενδιαφερόμενες επαγγελματικές οργανώσεις και σύμφωνα με τις εθνικές τους διαδικασίες.

3. Η κοινοτική amtipqosype_a προτείνει:

- να διαπιστώσει η συνδιάσκεψη ότι οι κοινοτικές διαδικασίες και μέθοδοι καθώς και οι υφιστάμενες εθνικές διαδικασίες και μέθοδοι προβλέπουν κατάλληλες επαφές με τις ενδιαφερόμενες επαγγελματικές οργανώσεις·

- να λάβει υπό σημείωση η συνδιάσκεψη την πρόθεση των οργάνων της Κοινότητος να επεκτείνουν στη διευρυμένη Κοινότητα τις μεθόδους και τις διαδικασίες που περιγράφονται στην παράγραφο 1·

- να κρίνει η συνδιάσκεψη ότι με την εφαρμογή των δύο προηγουμένων παραγράφων θα εξασφαλισθεί εντός της διευρυμένης Κοινότητος ένα σύστημα το οποίο θα επιτρέπει την ανασκόπηση των οικονομικών συνθηκών και προοπτικών της γεωργίας και τη διατήρηση των καταλλήλων επαφών με τις επαγγελματικές οργανώσεις παραγωγών καθώς και με τις άλλες ενδιαφερόμενες οργανώσεις και τους ενδιαφερόμενους κύκλους.»